KIRJALLINEN KYSYMYS E-0571/03 esittäjä(t): Mihail Papayannakis (GUE/NGL) komissiolle. Nestos-joen suiston kansallispuisto.



Virallinen lehti nro 242 E , 09/10/2003 s. 0148 - 0149



KIRJALLINEN KYSYMYS E-0571/03 esittäjä(t): Mihail Papayannakis (GUE/NGL) komissiolle (28. helmikuuta 2003) Aihe: Nestos-joen suiston kansallispuisto Nestos-joen ekologisesta kehittämisestä vastaava yritys on ilmoittanut, että kuusi vuotta perustamisensa jälkeen (hallituksen virallinen lehti nro 854/16. syyskuuta 1996) Makedonian ja Traakian kansallispuisto ei vieläkään ole toiminnassa, ja siihen sisältyviä kosteikkoalueita uhkaavat vakavat vaarat. Kansallispuisto käsittää Nestos-joen suiston laajemman alueen, Vistonida- ja Ismarida-järvet, Almiran, Lafrin ja Lafrudan laguunit sekä niiden väliset ranta-alueet. Lisäksi sen rajojen sisäpuolelle jää seitsemän Natura 2000 -verkostoon liitettyä aluetta. Kansallispuiston perustamista ja yhteisen hallintoelimen toimintaa koskevasta ilmoituksesta huolimatta ei ole ryhdytty mihinkään toimiin niiden luomiseksi käytännössä, vaan päin vastoin viime vuosina on havaittu, että alueen ekosysteemi on kuormittunut huomattavasti polttoainesäiliöiden sijoittamisen vuoksi. Voiko komissio vakuuttaa, että se pyrkii vaikuttamaan toimivaltaisiin kreikkalaisiin viranomaisiin, jotta löydettäisiin ratkaisu, joka perustuu tämän Euroopalle tärkeän ekosysteemin oikealle ja tasapainoiselle hoidolle direktiivin 92/43/ETY(1) mukaisesti? Aikooko komissio mahdollisesti myöntää rahoitusta kyseisen kansallispuiston luomiseksi? (1) EYVL L 206, 22.7.1992, s. 7. Margot Wallströmin komission puolesta antama vastaus (3. huhtikuuta 2003) Kreikan ministeriöiden yhteinen päätös 5796/1999 Nestosjoen suiston sekä Vistonida- ja Ismaridajärvien muodostaman vyöhykkeen nimeämisestä kansallispuistoksi ei ole enää voimassa. Kreikan lain mukaan alueiden suojelua edistävä ja direktiiveissä 79/409/ETY(1) ja 92/43/ETY(2) esitettyjen tavoitteiden mukainen sääntelykehys muodostuu hyväksytystä hoitosuunnitelmasta (erityisympäristötutkimus), presidentin asetuksesta ja hallintoelimestä. Komissio käsittelee parhaillaan useita kanteluita Nestosjoen suiston ympäristön heikkenemisestä, joka johtuu pääasiassa sen suojelua ja säilyttämistä koskevan asianmukaisen sääntelykehyksen puuttumisesta. Varmistaakseen yhteisön ympäristölainsäädännön moitteettoman soveltamisen komissio ryhtyy epäröimättä kaikkiin aiheellisiin toimiin, joihin sisältyy myös EY:n perustamissopimuksen 226 artiklan nojalla käynnistettävä rikkomisesta johtuva menettely. Saatavilla olevien tietojen mukaan Kreikan viranomaiset ovat hyväksyneet lain 3044/2002, jossa säädetään 25 hallintoelimen perustamisesta Kreikan direktiivin 92/43/ETY perusteella Natura 2000 -verkkoon ehdottamille alueille. Tämän lain säännösten mukaan Nestos-Vistonida-Ismarida -suistoa varten on perustettava hallintoelin. Kaikkia 25 hallintoelintä ei ole vielä saatu muodostettua ja täysin toimintakykyisiksi. Hallintoelimien täydellinen perustaminen edistänee osaltaan näiden alueiden säilyttämistavoitteita, alueille hyväksyttyjen hoitosuunnitelmien toimeenpanoa sekä niiden tehokasta suojelua. Komissio vahvistaa, että Kreikan on mahdollista saada rahoitusta rakennerahastoista kaikkien 25 hallintoelimen perustamiseen. Edellä mainittuja toimia suunnitellaan kaudelle 20002006 laaditussa Kreikan ympäristöalan toimintaohjelmassa (toimenpidekokonaisuus 8.1). Toisaalta luontotyyppien suojeluun tähtääviä toimia suunnitellaan myös samalle kaudelle laadituissa Kreikan alueellisissa toimintaohjelmissa. Komissio haluaa vakuuttaa parlamentin jäsenelle aikovansa edelleen seurata Kreikan luontotyyppien suojelun ja Kreikan Natura 2000 -alueiden hallintoelinten perustamisen edistymistä. (1) Neuvoston direktiivi 79/409/ETY, annettu 2. huhtikuuta 1979, luonnonvaraisten lintujen suojelusta (EYVL L 103, 25.4.1979). (2) Neuvoston direktiivi 92/43/ETY, annettu 21. toukokuuta 1992, luontotyyppien sekä luonnonvaraisen eläimistön ja kasviston suojelusta.